ONS GLO in die Heilige Gees; waarlik God wat van die Vader en die Seun uitgaan. Hy is as Bekragtiger en Helper gestuur wat ons toerus met krag vir ons dienswerk. Hy wat ons bemagtig om te kan bedien met Sy gawes en leef met Sy vrug. Hy wat die wêreld oortuig van sonde, geregtigheid en oordeel. Hy herinner ons aan die woorde van Jesus en lei ons in die hele waarheid; Hy bemagtig ons om die plan van God op aarde te verwensenlik.
ONS GLO dat die Bybel, beide die Ou en Nuwe Testament, die Woord van God is, geskryf deur mense onder die inspirasie van die Heilige Gees, waardeur die plan van God vir die mensdom bekend gemaak word. Ons glo dat dit die definitiewe, outoratiewe kommunikasie van die Wil van God is vir die hele mensdom en onderrig ons in alles wat nodig is vir saligheid en `n lewe van oorwinning hier op aarde. Openbaringswysheid oor die inhoud van die Bybel is alleenlik moontlik deur die verligtende werk van die Heilige Gees.
ONS GLO dat die doping in die Heilige Gees, die bekragtende ervaring om deur die Heilige Gees gevul te word na die wedergeboorte, bedoel is vir elke gelowige. Die primêre bewys en permanente konsekwensie van hierdie vervulling van die Heilige Gees is die vermoë om in tale te praat, `n gawe wat deur elke gelowige begeer behoort te word. Ons glo ook in die werking van die geestelike gawes en die vrug van die Gees in `n Christen se lewe.
ONS GLO in die gereelde gebruik van die Nagmaal; die verbondsmaal, die elemente van die brood en wyn wat simbolies is van die gebroke liggaam van Christus en Sy bloed wat gevloei het. Op hierdie manier, deur geloof, bring ons Sy oorwinning deur die kruis in gedagtenis en verwelkom die implikasies daarvan in ons lewens. Deur gebruik van die Nagmaal deel ons ook in die voordele van die Nuwe Testament soos wat ons dit nou geniet.
ONS GLO in die opstanding van die liggaam en `n ewige lewe vir die regverdige, en ewige straf vir die goddelose. Ons glo in `n nuwe hemel en aarde waar God in heerlikheid sal regeer!